- 1 -

ส่วนที่ 1

ข้อมูลสรุป (Executive Summary)

ปี 2543 เป็นปีที่ภาคธุรกิจในประเทศไม่สดใสด้วยผลกระทบจากปัจจัยแวดล้อมต่างๆ
รวมถึงสภาพการแข่งขันในธุรกิจโลหะสังกะสีจากผู้ผลิตต่างประเทศที่รุนแรงขึ้น
บริษัทฯจึงได้ดำเนินการบริหารด้วยความรอบคอบและมุ่งปรับปรุงประสิทธิภาพในการผลิตและบริหาร
จนบรรลุผลสำเร็จในการดำเนินงานโดยงบการเงินรวมของบริษัทฯ มีกำไรสุทธิเป็นจำนวนเงิน
210.9 ล้านบาท ซึ่งเพิ่มขึ้นจากปี 2542 ร้อยละ 45

การดำเนินงานสำรวจแร่ทั้งในพื้นที่ประทานบัตรเหมืองผาแดง
บริเวณใกล้เคียงและประเทศเพื่อนบ้าน ณ สิ้นปี 2543
ปริมาณสำรองแร่สังกะสีซิลิเกตและสต็อกแร่ที่เหมืองผาแดงมีจำนวนทั้งสิ้น 4.46 ล้านเมตริกตัน
โดยมีเนื้อโลหะสังกะสีในแร่เฉลี่ยร้อยละ 11.1
และคาดว่าจะได้รับอนุมัติประทานบัตรทำเหมืองในพื้นที่ข้างเคียงเหมืองผาแดงในเร็วๆนี้
ซึ่งจะทำให้ปริมาณสำรองแร่มีเพิ่มขึ้นอีกไม่ต่ำกว่า 441,000 เมตริกตัน นอกจากนี้รัฐบาล
สาธารณรัฐประชาธิปไตยประชาชนลาว (สปป.ลาว)
ได้อนุมัติประทานบัตรทำเหมืองแร่สังกะสีที่แหล่งไกโส พร้อมทั้งสิทธิการสำรวจแร่ในพื้นที่ใกล้เคียงอีก
12 ตารางกิโลเมตรให้บริษัทฯ เมื่อเดือนกรกฎาคม 2543 บริษัทฯ
จึงได้เร่งดำเนินการพัฒนาและผลิตแร่สังกะสีซิลิเกต ซึ่งจะสามารถป้อนให้กับโรงถลุงได้ในต้นปี
2544

การปรับปรุงประสิทธิภาพการผลิตของโรงผลิตแคลไซน์ จังหวัดระยอง และโรงถลุงสังกะสี
จังหวัดตาก ได้ดำเนินการต่อเนื่องจากปีที่ผ่านมา
รวมทั้งได้ลงทุนติดตั้งอุปกรณ์เพื่อการดูแลรักษาสิ่งแวดล้อมและความปลอดภัย ขณะเดียวกันในปี 2543
บริษัทฯ ได้ขยายกำลังการผลิตโลหะสังกะสีผสมเป็นปีละ 40,000 เมตริกตัน นอกจากนี้
ยังได้วางแผนที่จะผลิตโลหะสังกะสีผสมชนิด CGG (Continuous Galvanizing Grade)
เพื่อตอบสนองกลุ่มลูกค้าในอุตสาหกรรมชุบเหล็กด้วยสังกะสีแบบต่อเนื่องอีกด้วย
โดยจะเริ่มผลิตในต้นปี 2544

บริษัทฯ มียอดขายผลิตภัณฑ์สังกะสีในปี 2543 จำนวนทั้งสิ้น 100,485 เมตริกตัน เพิ่มขึ้นจากปี
2542 ร้อยละ 5 โดยมีสัดส่วนการขายในประเทศและส่งออกร้อยละ 72 และ 28
และมีรายได้รวมจำนวนทั้งสิ้น 5,315 ล้านบาท เพิ่มขึ้นจากปี 2542 ร้อยละ 19.13
ทั้งนี้เพราะราคาโลหะสังกะสีโลกสูงกว่าปีก่อน โดยมีราคาเฉลี่ยทั้งปีอยู่ที่ระดับ 1,128
เหรียญสหรัฐต่อเมตริกตัน เทียบกับปี 2542 ซึ่งเฉลี่ยที่ 1,077 เหรียญสหรัฐต่อเมตริกตัน
ประกอบกับค่าเงินบาทอ่อนตัวลงโดยมีอัตราแลกเปลี่ยน 40 บาทต่อเหรียญสหรัฐ เทียบกับปี 2542
ที่มีอัตรา 38 บาทต่อเหรียญสหรัฐ

ในปี 2543 บริษัทฯได้มุ่งเน้นการให้ความรู้แก่ลูกค้า หน่วยงานราชการ และสถาบันการศึกษา เพื่อ

. . . / 2

- 2 -

พัฒนาศักยภาพอุตสาหกรรมการชุบเหล็กด้วยสังกะสี
และส่งเสริมการใช้ผลิตภัณฑ์โลหะสังกะสีให้มากขึ้น โดย
จัดบริการให้คำปรึกษาด้านเทคนิคแก่ลูกค้าทั้งในและต่างประเทศ
รวมถึงการแนะนำข้อดีและประโยชน์ของการนำเหล็กชุบสังกะสีไปใช้งานต่างๆ

เดือนกรกฎาคม 2543 บริษัทฯ ได้จำหน่ายหุ้นสามัญเพิ่มทุนคงเหลือจำนวน 75.1 ล้านหุ้นมูลค่า
1,013 ล้านบาท คิดเป็นสัดส่วนหุ้นร้อยละ 33 ให้แก่บริษัท เอ็น วี ยูเนียน มิแนร์ เอส เอ
ประเทศเบลเยียม ซึ่งเป็นบริษัทที่ดำเนินธุรกิจด้านโลหการขนาดใหญ่แห่งหนึ่งของโลก
ทั้งนี้บริษัทฯได้นำเงินดังกล่าวชำระคืนหนี้เงินกู้ บางส่วนเพื่อลดภาระดอกเบี้ย
ส่งผลให้อัตราหนี้สินต่อส่วนของผู้ถือหุ้นอยู่ในระดับที่ดีขึ้นจากปี 2542 โดยลดลงจาก 2.75 : 1
เหลือเพียง 1.02 :1

บริษัทฯ ยังได้ปรับปรุงโครงสร้างการบริหารงาน โดยจัดตั้งคณะกรรมการวางแผนการดำเนินงาน
(Strategic Committee) เพื่อทำหน้าที่วางแผนการดำเนินงานและประเมินผล
รวมทั้งให้คำแนะนำที่สำคัญต่อคณะกรรมการบริษัท
นอกจากนี้ในเดือนกรกฎาคมได้มีการปรับเพิ่มจำนวนกรรมการบริษัทจาก 9 คนเป็น 11 คน

การดำเนินธุรกิจของบริษัทฯ ตั้งมั่นอยู่บนพื้นฐานแห่งความถูกต้อง โปร่งใสและซื่อสัตย์สุจริตตาม
ที่บัญญัติไว้ในหลักจรรยาบรรณบริษัท พร้อมทั้งรับผิดชอบต่อสังคมและสิ่งแวดล้อมอย่างเข้มงวด
ที่สำคัญอย่างยิ่งคือ การดำเนินงานให้มีความปลอดภัยต่อสิ่งแวดล้อมและชุมชน
ทำให้บริษัทฯได้รับใบรับรองมาตรฐานระบบการจัดการสิ่งแวดล้อม 14001 ที่โรงผลิตแคลไซน์
จังหวัดระยอง จากสถาบัน BVQI เมื่อเดือนพฤศจิกายน 2543

บริษัทฯ มั่นใจว่าการดำเนินงานที่สำคัญด้านต่างๆ อย่างต่อเนื่องโดยมุ่งเน้นธุรกิจหลัก
การลดต้นทุนค่าใช้จ่าย การปรับปรุงคุณภาพสินค้า การปรับปรุงประสิทธิภาพการผลิต
การปรับโครงสร้างเงินทุน การพัฒนาทรัพยากรบุคคลและระบบเทคโนโลยีสารสนเทศ
ส่งผลให้บริษัทฯ ผ่านพ้นช่วงเวลาที่ยากลำบากได้
ทั้งนี้บริษัทฯคาดว่าในอนาคตอันใกล้นี้จะสามารถจ่ายเงินปันผลให้กับผู้ถือหุ้นได้